Εκατόν εξήντα οκτώ ταινίες από όλο το φάσμα της ιστορίας του σινεμά περιλαμβάνει το φετινό «Ταινιόραμα», το καθιερωμένο θερινό φεστιβάλ του κινηματογράφου Άστυ (Στοά Κοραή), που πραγματοποιείται από τις 12 Μαΐου έως τις 6 Ιουλίου.

Για 25η χρονιά, μία απέραντη ταινιοθήκη θα παρελάσει από την οθόνη του Άστυ, με κλασικά αριστουργήματα της 7ης Τέχνης, όπως ο «Ιβάν ο Τρομερός» του Σεργκέι 'Αιζενσταϊν, η «Λολίτα» του Στάνλεϊ Κιούμπρικ, ο «Θρόνος του Αίματος» του Ακίρα Κουροσάουα, Ο «Καίσαρας Πρέπει να Πεθάνει» των αδερφών Ταβιάνι και ο «Λευκός Θεός» του Κόρνελ Μουντρούτσο.

Η κινηματογραφική μεταφορά του βιβλίου του Χένρι Μίλερ, «Ήσυχες μέρες στο Κλισί», το δίδυμο Τζέρι Λιούις-Ρόμπερτ Ντε Νίρο στον «Βασιλιά για μια Νύχτα», του Μάρτιν Σκορσέζε, αλλά και «υποτιμημένα διαμάντια» των Μπράιαν Ντε Πάλμα, Ρόμπερτ Ρόσεν και Σίντνεϊ Λιούμετ, είναι κάποιες επιπλέον κλασικές κινηματογραφικές στιγμές, σπάνιας προβολής στη χώρα μας, που φέρνει η φετινή διοργάνωση του Ταινιοράματος.

Επίσης φιλοξενεί μεταξύ άλλων, αφιερώματα σε «Κορυφαίους Γάλλους Δημιουργούς» (Αλέν Ρενέ, Ερίκ Ρομέρ, Λουί Μαλ), ταινίες βραβευμένες με «Χρυσό Φόινικα» ( «Ροζέτα» των αδελφών Νταρντέν, « Ανάμεσα στους τοίχους» του Λοράν Καντέ, «Μυστικά και Ψέμματα του Μάικλ Λι), «Φιλμ νουάρ» («Μαχαίρι στο Λαιμό» του Ρομάν Πολάνσκι, «Ριφιφί» του Ζυλ Ντασέν, «Τα 39 Σκαλοπάτια» του Αλφρεντ Χίτσκοκ), «Λησμονημένα Αριστουργήματα» ( «Το άγχος του τερματοφύλακα πριν το πέναλτι» του Βιμ Βέντερς, «Σκοτώνουν τα άλογα όταν γεράσουν;» του Σίντνεϊ Πόλακ, «Επαναστάτες χωρίς αύριο» του Φράνσις Φορντ Κόπολα), βραδιές Παζολίνι, Αλμοδόβαρ, Τζάρμους, Τρυφό, Κουροσάβα, Μπουνιουέλ , Βισκόντι, Λιντς , και Λαρς Φον Τρίερ αλλά και διαχρονικά αριστουργήματα, δύο σπουδαίων και πρόσφατα εκλιπόντων δημιουργών, του Έττορε Σκόλα και του Αντρέι Ζουλάφσκι.

Όπως αναφέρει το ΑΠΕ-ΜΠΕ, οι προβολές θα γίνονται με το ημερήσιο εισιτήριο των 7 ευρώ για τρεις ταινίες, ενώ θα διατεθεί και περιορισμένος αριθμός καρτών διαρκείας, με την οποία οι σινεφίλ μπορούν να δουν και τις 168 ταινίες με 45 ευρώ.